**1. Евангелие от Иоанна, 13:31-18:1**

глагóла Иисýсъ: ны́нѣ прослáвися Сы́нъ человѣ́ческiй, и Бóгъ прослáвися о нéмъ:

áще Бóгъ прослáвися о нéмъ, и Бóгъ прослáвитъ егó въ себѣ́, и áбiе прослáвитъ егó.

Чáдца, ещé съ вáми мáло éсмь: взы́щете менé, и я́коже рѣ́хъ Иудéомъ, я́ко áможе áзъ идý, вы́ не мóжете прiити́: и вáмъ глагóлю ны́нѣ.

Зáповѣдь нóвую даю́ вáмъ, да лю́бите дрýгъ дрýга: я́коже возлюби́хъ вы́, да и вы́ лю́бите себé:

о сéмъ разумѣ́ютъ вси́, я́ко мои́ ученицы́ естé, áще любо́вь и́мате междý собóю.

Глагóла емý Си́монъ пéтръ: Гóсподи, кáмо и́деши? Отвѣщá емý Иисýсъ: áможе [áзъ] идý, не мóжеши ны́нѣ по мнѣ́ ити́: послѣди́ же по мнѣ́ и́деши.

Глагóла емý пéтръ: Гóсподи, почтó не могý ны́нѣ по тебѣ́ ити́? ны́нѣ дýшу мою́ за тя́ положý.

Отвѣщá емý Иисýсъ: дýшу ли твою́ за мя́ положи́ши? ами́нь, ами́нь глагóлю тебѣ́: не возгласи́тъ алéкторъ, дóндеже отвéржешися менé три́щи.

Да не смущáется сéрдце вáше: вѣ́руйте въ Бóга, и въ мя́ вѣ́руйте:

въ домý Отцá моегó оби́тели мнóги сýть: áще ли же ни́, рéклъ бы́хъ вáмъ: идý уготóвати мѣ́сто вáмъ:

и áще {áще пойдý и} уготóвлю мѣ́сто вáмъ, пáки прiидý и поимý вы́ къ себѣ́, да, идѣ́же éсмь áзъ и вы́ бýдете:

и áможе áзъ идý, вѣ́сте, и пýть вѣ́сте.

Глагóла емý Ѳомá: Гóсподи, не вѣ́мы, кáмо и́деши: и кáко мóжемъ пýть вѣ́дѣти?

Глагóла емý Иисýсъ: áзъ éсмь пýть и и́стина и живóтъ: никтóже прiи́детъ ко Отцý, тóкмо мнóю:

áще мя́ бы́сте знáли, и Отцá моегó знáли бы́сте [ýбо]: и отсéлѣ познáсте егó, и ви́дѣсте егó.

Глагóла емý Фили́ппъ: Гóсподи, покажи́ нáмъ Отцá, и довлѣ́етъ нáмъ.

Глагóла емý Иисýсъ: толи́ко врéмя съ вáми éсмь, и не познáлъ еси́ менé, Фили́ппе? ви́дѣвый менé ви́дѣ Отцá: и кáко ты́ глагóлеши: покажи́ нáмъ Отцá?

не вѣ́руеши ли, я́ко áзъ во Отцѣ́, и Отéцъ во мнѣ́ éсть? глагóлы, я́же áзъ глагóлю вáмъ, о себѣ́ не глагóлю: Отéцъ же во мнѣ́ пребывáяй, тóй твори́тъ дѣлá:

вѣ́руйте мнѣ́, я́ко áзъ во Отцѣ́, и Отéцъ во мнѣ́: áще ли же ни́, за тá дѣлá вѣ́ру ими́те ми́.

Ами́нь, ами́нь глагóлю вáмъ: вѣ́руяй въ мя́, дѣлá, я́же áзъ творю́, и тóй сотвори́тъ, и бóлша си́хъ сотвори́тъ: я́ко áзъ ко Отцý моемý грядý:

и éже áще чтó прóсите [от Отцá] во и́мя моé, тó сотворю́, да прослáвится Отéцъ въ Сы́нѣ:

[и] áще чесó прóсите во и́мя моé, áзъ сотворю́.

А́ще лю́бите мя́, зáповѣди моя́ соблюди́те,

и áзъ умолю́ Отцá, и инóго утѣ́шителя дáстъ вáмъ, да бýдетъ съ вáми въ вѣ́къ,

Дýхъ и́стины, егóже мíръ не мóжетъ прiя́ти, я́ко не ви́дитъ егó, нижé знáетъ егó: вы́ же знáете егó, я́ко въ вáсъ пребывáетъ и въ вáсъ бýдетъ.

Не остáвлю вáсъ си́ры: прiидý къ вáмъ:

ещé мáло, и мíръ ктомý не уви́дитъ менé, вы́ же уви́дите мя́, я́ко áзъ живý, и вы́ жи́ви бýдете:

въ тóй дéнь уразумѣ́ете вы́, я́ко áзъ во Отцѣ́ моéмъ, и вы́ во мнѣ́, и áзъ въ вáсъ.

Имѣ́яй зáповѣди моя́ и соблюдáяй и́хъ, тóй éсть любя́й мя́: а любя́й мя́ воз-лю́бленъ бýдетъ Отцéмъ мои́мъ, и áзъ возлюблю́ егó, и явлю́ся емý сáмъ.

Глагóла емý Иýда не Искарióтскiй: Гóсподи, и чтó бы́сть, я́ко нáмъ хóщеши яви́тися, а не мíрови?

Отвѣщá Иисýсъ и речé емý: áще ктó лю́битъ мя́, слóво моé соблюдéтъ: и Отéцъ мóй возлю́битъ егó, и къ немý прiи́дема, и оби́тель у негó сотвори́ма:

не любя́й мя́ словéсъ мои́хъ не соблюдáетъ: и слóво, éже слы́шасте, нѣ́сть моé, но послáвшаго мя́ Отцá.

Сiя́ глагóлахъ вáмъ въ вáсъ сы́й:

утѣ́шитель же, Дýхъ святы́й, егóже пóслетъ Отéцъ во и́мя моé, тóй вы́ научи́тъ всемý, и воспомянéтъ вáмъ вся́, я́же рѣ́хъ вáмъ.

Ми́ръ оставля́ю вáмъ, ми́ръ мóй даю́ вáмъ: не я́коже мíръ даéтъ, áзъ даю́ вáмъ. Да не смущáется сéрдце вáше, ни устрашáетъ.

Слы́шасте, я́ко áзъ рѣ́хъ вáмъ: идý и прiидý къ вáмъ. А́ще бы́сте люби́ли мя́, воз-рáдовалися бы́сте [ýбо], я́ко рѣ́хъ: идý ко Отцý: я́ко Отéцъ мóй бóлiй менé éсть.

И ны́нѣ рѣ́хъ вáмъ, прéжде дáже не бýдетъ, да, егдá бýдетъ, вѣ́ру и́мете.

Ктомý не мнóго глагóлю съ вáми: грядéтъ бо сегó мíра кня́зь, и во мнѣ́ не и́мать ничесóже.

Но да разумѣ́етъ мíръ, я́ко люблю́ Отцá, и я́коже заповѣ́да мнѣ́ Отéцъ, тáко творю́: востáните, и́демъ отсю́ду.

А́зъ éсмь лозá и́стинная, и Отéцъ мóй дѣ́латель éсть:

вся́ку рóзгу о мнѣ́ не творя́щую плодá, и́зметъ ю́: и вся́ку творя́щую плóдъ, отреби́тъ ю́, да мнóжайшiй плóдъ принесéтъ.

Ужé вы́ чи́сти естé за слóво, éже глагóлахъ вáмъ.

Бýдите во мнѣ́, и áзъ въ вáсъ. Я́коже розгá не мóжетъ плодá сотвори́ти о себѣ́, áще не бýдетъ на лозѣ́, тáко и вы́, áще во мнѣ́ не пребýдете.

А́зъ éсмь лозá, вы́ [же] рóждiе: [и] и́же бýдетъ во мнѣ́, и áзъ въ нéмъ, тóй сотвори́тъ плóдъ мнóгъ, я́ко безъ менé не мóжете твори́ти ничесóже:

áще ктó во мнѣ́ не пребýдетъ, извéржется вóнъ, я́коже розгá, и изсы́шетъ: и собирáютъ ю́ и во óгнь влагáютъ, и сгарáетъ:

áще пребýдете во мнѣ́ и глагóлы мои́ въ вáсъ пребýдутъ, егóже áще хóщете, проси́те, и бýдетъ вáмъ:

о сéмъ прослáвися Отéцъ мóй, да плóдъ мнóгъ сотворитé, и бýдете мои́ ученицы́.

Я́коже возлюби́ мя Отéцъ, и áзъ возлюби́хъ вáсъ: бýдите въ любви́ моéй:

áще зáповѣди моя́ соблюдéте, пребýдете въ любви́ моéй, я́коже áзъ зáповѣди Отцá моегó соблюдóхъ, и пребывáю въ егó любви́.

Сiя́ глагóлахъ вáмъ, да рáдость моя́ въ вáсъ бýдетъ и рáдость вáша испóлнится.

Сiя́ éсть зáповѣдь моя́, да лю́бите дрýгъ дрýга, я́коже возлюби́хъ вы́:

бóлши сея́ любвé никтóже и́мать, да ктó дýшу свою́ положи́тъ за дрýги своя́.

Вы́ дрýзи мои́ естé, áще творитé, ели́ка áзъ заповѣ́даю вáмъ:

не ктомý вáсъ глагóлю рабы́, я́ко рáбъ не вѣ́сть, чтó твори́тъ госпóдь егó: вáсъ же рекóхъ дрýги, я́ко вся́, я́же слы́шахъ от Отцá моегó, сказáхъ вáмъ.

Не вы́ менé избрáсте, но áзъ избрáхъ вáсъ, и положи́хъ вáсъ, да вы́ и́дете и плóдъ при-несéте, и плóдъ вáшъ пребýдетъ, да, егóже áще прóсите от Отцá во и́мя моé, дáстъ вáмъ.

Сiя́ заповѣ́даю вáмъ, да лю́бите дрýгъ дрýга.

А́ще мíръ вáсъ ненави́дитъ, вѣ́дите, я́ко менé прéжде вáсъ возненави́дѣ:

áще от мíра бы́сте бы́ли, мíръ ýбо своé люби́лъ бы́: я́коже от мíра нѣ́сте, но áзъ избрáхъ вы́ от мíра, сегó рáди ненави́дитъ вáсъ мíръ.

Поминáйте слóво, éже áзъ рѣ́хъ вáмъ: нѣ́сть рáбъ бóлiй гóспода своегó: áще менé изгнáша, и вáсъ изженýтъ: áще слóво моé соблюдóша, и вáше соблюдýтъ:

но сiя́ вся́ творя́тъ вáмъ за и́мя моé, я́ко не вѣ́дятъ послáвшаго мя́.

А́ще не бы́хъ пришéлъ и глагóлалъ и́мъ, грѣхá не бы́ша имѣ́ли: ны́нѣ же вины́ {извинéнiя} не и́мутъ о грѣсѣ́ своéмъ:

ненави́дяй менé, и Отцá моегó ненави́дитъ:

áще дѣ́лъ не бы́хъ сотвори́лъ въ ни́хъ, и́хже и́нъ никтóже сотвори́, грѣхá не бы́ша имѣ́ли: ны́нѣ же и ви́дѣша, и возненави́дѣша менé и Отцá моегó:

но да сбýдется слóво, пи́санное въ закóнѣ и́хъ, я́ко возненави́дѣша мя́ тýне.

Егдá же прiи́детъ утѣ́шитель, егóже áзъ послю́ вáмъ от Отцá, Дýхъ и́стины, и́же от Отцá исхóдитъ, тóй свидѣ́телствуетъ о мнѣ́:

и вы́ же свидѣ́телствуете, я́ко искони́ со мнóю естé.

Сiя́ глагóлахъ вáмъ, да не соблазни́теся.

От сóнмищъ ижденýтъ вы́: но прiи́детъ чáсъ, да вся́къ, и́же убiéтъ вы́, воз-мни́тся слýжбу приноси́ти Бóгу:

и сiя́ сотворя́тъ, я́ко не познáша Отцá, ни менé.

Но сiя́ глагóлахъ вáмъ, да, егдá прiи́детъ чáсъ, воспомя́нете сiя́, я́ко áзъ рѣ́хъ вáмъ: си́хъ же вáмъ испéрва не рѣ́хъ, я́ко съ вáми бѣ́хъ.

Ны́нѣ же идý къ послáвшему мя́, и никтóже от вáсъ вопрошáетъ менé: кáмо и́деши?

Но я́ко сiя́ глагóлахъ вáмъ, скóрби испóлнихъ сердцá вáша.

Но áзъ и́стину вáмъ глагóлю: ýне éсть вáмъ, да áзъ идý: áще бо не идý áзъ, утѣ́шитель не прiи́детъ къ вáмъ: áще [ли] же идý, послю́ егó къ вáмъ,

и пришéдъ óнъ обличи́тъ мíръ о грѣсѣ́ и о прáвдѣ и о судѣ́:

о грѣсѣ́ ýбо, я́ко не вѣ́руютъ въ мя́:

о прáвдѣ же, я́ко ко Отцý моемý идý, и ктомý не ви́дите менé:

о судѣ́ же, я́ко кня́зь мíра сегó осуждéнъ бы́сть.

Ещé мнóго и́мамъ глагóлати вáмъ, но не мóжете носи́ти ны́нѣ:

егдá же прiи́детъ óнъ, Дýхъ и́стины, настáвитъ вы́ на вся́ку и́стину: не от себé бо глагóлати и́мать, но ели́ка áще услы́шитъ, глагóлати и́мать, и грядýщая возвѣсти́тъ вáмъ:

óнъ мя́ прослáвитъ, я́ко от моегó прiи́метъ и возвѣсти́тъ вáмъ.

Вся́, ели́ка и́мать Отéцъ, моя́ сýть: сегó рáди рѣ́хъ, я́ко от моегó прiи́метъ и возвѣсти́тъ вáмъ.

Вмáлѣ, и [ктомý] не ви́дите менé: и пáки вмáлѣ, и ýзрите мя́, я́ко идý ко Отцý.

Рѣ́ша же от учени́къ егó къ себѣ́: чтó éсть сié, éже глагóлетъ нáмъ: вмáлѣ, и не ви́дите менé: и пáки вмáлѣ, и ýзрите мя́: и: я́ко áзъ идý ко Отцý?

Глагóлаху ýбо: чтó сié éсть, éже глагóлетъ: вмáлѣ, не вѣ́мы, чтó глагóлетъ.

Разумѣ́ же Иисýсъ, я́ко хотя́ху егó вопрошáти, и речé и́мъ: о сéмъ ли стязáетеся междý собóю, я́ко рѣ́хъ: вмáлѣ, и не ви́дите менé: и пáки вмáлѣ, и ýзрите мя́?

ами́нь, ами́нь глагóлю вáмъ, я́ко восплáчетеся и возрыдáете вы́, а мíръ возрáдуется: вы́ же печáльни бýдете, но печáль вáша въ рáдость бýдетъ:

женá егдá раждáетъ, скóрбь и́мать, я́ко прiи́де гóдъ ея́: егдá же роди́тъ отрочá, ктомý не пóмнитъ скóрби за рáдость, я́ко роди́ся человѣ́къ въ мíръ:

и вы́ же печáль и́мате ýбо ны́нѣ: пáки же узрю́ вы, и возрáдуется сéрдце вáше, и рáдости вáшея никтóже вóзметъ от вáсъ:

и въ тóй дéнь менé не воспрóсите ничесóже. Ами́нь, ами́нь глагóлю вáмъ, я́ко ели́ка áще [чесó] прóсите от Отцá во и́мя моé, дáстъ вáмъ:

досéлѣ не проси́сте ничесóже во и́мя моé: проси́те, и прiи́мете, да рáдость вáша испóлнена бýдетъ.

Сiя́ въ при́тчахъ глагóлахъ вáмъ: но прiи́детъ чáсъ, егдá ктомý въ при́тчахъ не глагóлю вáмъ, но я́вѣ о Отцѣ́ возвѣщý вáмъ.

Въ тóй дéнь во и́мя моé воспрóсите, и не глагóлю вáмъ, я́ко áзъ умолю́ Отцá о вáсъ:

сáмъ бо Отéцъ лю́битъ вы́, я́ко вы́ менé возлюби́сте и вѣ́ровасте, я́ко áзъ от Бóга изыдóхъ.

Изыдóхъ от Отцá, и прiидóхъ въ мíръ: [и] пáки оставля́ю мíръ, и идý ко Отцý.

Глагóлаша емý ученицы́ егó: сé, ны́нѣ не обинýяся глагóлеши, а при́тчи ни коея́же не глагóлеши:

ны́нѣ вѣ́мы, я́ко вѣ́си вся́ и не трéбуеши, да ктó тя́ вопрошáетъ: о сéмъ вѣ́руемъ, я́ко от Бóга изшéлъ еси́.

Отвѣщá и́мъ Иисýсъ: ны́нѣ ли вѣ́руете?

сé, грядéтъ чáсъ, и ны́нѣ прiи́де, да разы́детеся кíйждо во своя́ и менé еди́наго остáвите: и нѣ́смь еди́нъ, я́ко Отéцъ со мнóю éсть:

сiя́ глагóлахъ вáмъ, да во мнѣ́ ми́ръ и́мате: въ мíрѣ скóрбни бýдете: но дерзáйте, [я́ко] áзъ побѣди́хъ мíръ.

Сiя́ глагóла Иисýсъ и возведé óчи свои́ на нéбо и речé: óтче, прiи́де чáсъ: прослáви Сы́на твоегó, да и Сы́нъ твóй прослáвитъ тя́:

я́коже дáлъ еси́ емý влáсть вся́кiя плóти, да вся́ко, éже дáлъ еси́ емý, дáстъ и́мъ живóтъ вѣ́чный:

сé же éсть живóтъ вѣ́чный, да знáютъ тебé еди́наго и́стиннаго Бóга, и егóже послáлъ еси́ Иисýсъ Христá.

А́зъ прослáвихъ тя́ на земли́, дѣ́ло соверши́хъ, éже дáлъ еси́ мнѣ́ да сотворю́:

и ны́нѣ прослáви мя́ ты́, óтче, у тебé самогó слáвою, ю́же имѣ́хъ у тебé прéжде мíръ не бы́сть.

Яви́хъ и́мя твоé человѣ́комъ, и́хже дáлъ еси́ мнѣ́ от мíра: твои́ бѣ́ша, и мнѣ́ и́хъ дáлъ еси́, и слóво твоé сохрани́ша:

ны́нѣ разумѣ́ша, я́ко вся́, ели́ка дáлъ еси́ мнѣ́, от тебé сýть:

я́ко глагóлы, и́хже дáлъ еси́ мнѣ́, дáхъ и́мъ, и тíи прiя́ша, и разумѣ́ша вои́стинну, я́ко от тебé изыдóхъ, и вѣ́роваша, я́ко ты́ мя́ послáлъ еси́.

А́зъ о си́хъ молю́: не о [всéмъ] мíрѣ молю́, но о тѣ́хъ, и́хже дáлъ еси́ мнѣ́, я́ко твои́ сýть:

и моя́ вся́ твоя́ сýть, и твоя́ моя́: и прослáвихся въ ни́хъ:

и ктомý нѣ́смь въ мíрѣ, и сíи въ мíрѣ сýть, и áзъ къ тебѣ́ грядý. О́тче святы́й, соблюди́ и́хъ во и́мя твоé, и́хже дáлъ еси́ мнѣ́, да бýдутъ еди́но, я́коже [и] мы́.

Егдá бѣ́хъ съ ни́ми въ мíрѣ, áзъ соблюдáхъ и́хъ во и́мя твоé: и́хже дáлъ еси́ мнѣ́, сохрани́хъ, и никтóже от ни́хъ поги́бе, тóкмо сы́нъ поги́бельный, да сбýдется писáнiе:

ны́нѣ же къ тебѣ́ грядý, и сiя́ глагóлю въ мíрѣ, да и́мутъ рáдость мою́ испóлнену въ себѣ́.

А́зъ дáхъ и́мъ слóво твоé, и мíръ возненави́дѣ и́хъ, я́ко не сýть от мíра, я́коже [и] áзъ от мíра нѣ́смь:

не молю́, да вóзмеши и́хъ от мíра, но да соблюдéши и́хъ от непрiя́зни:

от мíра не сýть, я́коже [и] áзъ от мíра нѣ́смь:

святи́ и́хъ во и́стину твою́: слóво твоé и́стина éсть.

Я́коже менé послáлъ еси́ въ мíръ, и áзъ послáхъ и́хъ въ мíръ,

и за ни́хъ áзъ свящý себé, да и тíи бýдутъ свящéни во и́стину.

Не о си́хъ же молю́ тóкмо, но и о вѣ́рующихъ словесé и́хъ рáди въ мя́,

да вси́ еди́но бýдутъ: я́коже ты́, óтче, во мнѣ́, и áзъ въ тебѣ́, да и тíи въ нáсъ еди́но бýдутъ: да [и] мíръ вѣ́ру и́метъ, я́ко ты́ мя́ послáлъ еси́:

и áзъ слáву, ю́же дáлъ еси́ мнѣ́, дáхъ и́мъ: да бýдутъ еди́но, я́коже мы́ еди́но есмá:

áзъ въ ни́хъ, и ты́ во мнѣ́: да бýдутъ совершéни во еди́но, и да разумѣ́етъ мíръ, я́ко ты́ мя́ послáлъ еси́ и возлюби́лъ еси́ и́хъ, я́коже менé возлюби́лъ еси́.

О́тче, и́хже дáлъ еси́ мнѣ́, хощý, да идѣ́же éсмь áзъ, и тíи бýдутъ со мнóю, да ви́дятъ слáву мою́, ю́же дáлъ еси́ мнѣ́, я́ко возлюби́лъ мя́ еси́ прéжде сложéнiя мíра.

О́тче прáведный, и мíръ тебé не познá, áзъ же тя́ познáхъ, и сíи познáша, я́ко ты́ мя́ послáлъ еси́:

и сказáхъ и́мъ и́мя твоé, и скажý, да любы́, éюже мя́ еси́ возлюби́лъ, въ ни́хъ бýдетъ, и áзъ въ ни́хъ.

[И] сiя́ рéкъ Иисýсъ, изы́де со ученики́ свои́ми на о́нъ пóлъ потóка кéдрска, идѣ́же бѣ́ вертогрáдъ, въ óньже вни́де сáмъ и ученицы́ егó:

**2. Евангелие от Иоанна, 18:1-28**

[И] сiя́ рéкъ Иисýсъ, изы́де со ученики́ свои́ми на о́нъ пóлъ потóка кéдрска, идѣ́же бѣ́ вертогрáдъ, въ óньже вни́де сáмъ и ученицы́ егó:

вѣ́дяше же [и] Иýда предая́й егó мѣ́сто, я́ко мнóжицею собирáшеся Иисýсъ тý со ученики́ свои́ми.

Иýда ýбо прiéмь спи́ру и от архiерéй и фарисéй слуги́, прiи́де тáмо со свѣти́лы и свѣщáми и орýжiи.

Иисýсъ же вѣ́дый вся́ грядýщая нáнь, изшéдъ речé и́мъ: когó и́щете?

Отвѣщáша емý: Иисýса назорéа. Глагóла и́мъ Иисýсъ: áзъ éсмь. Стоя́ше же и Иýда, и́же предая́ше егó, съ ни́ми.

Егдá же речé и́мъ: áзъ éсмь, идóша вспя́ть и падóша на земли́.

Пáки ýбо вопроси́ и́хъ [Иисýсъ]: когó и́щете? Они́ же рѣ́ша: Иисýса назорéа.

Отвѣщá Иисýсъ: рѣ́хъ вáмъ, я́ко áзъ éсмь: áще ýбо менé и́щете, остáвите си́хъ ити́:

да сбýдется слóво, éже речé, я́ко и́хже дáлъ еси́ мнѣ́, не погуби́хъ от ни́хъ ни когóже.

Си́монъ же пéтръ, имы́й нóжъ, извлечé егó, и удáри архiерéова рабá, и урѣ́за емý ýхо деснóе: бѣ́ же и́мя рабý мáлхъ.

Речé ýбо Иисýсъ Петрóви, вонзи́ нóжъ въ нóжницу: чáшу, ю́же дадé мнѣ́ Отéцъ, не и́мамъ ли пи́ти ея́,

спи́ра же и ты́сящникъ и слуги́ Иудéйстiи я́ша Иисýса и связáша егó,

и ведóша егó ко áннѣ пéрвѣе: бѣ́ бо тéсть каiáфѣ, и́же бѣ́ архiерéй лѣ́ту томý:

бѣ́ же каiáфа дáвый совѣ́тъ Иудéомъ, я́ко ýне éсть еди́ному человѣ́ку умрéти за лю́ди.

По Иисýсѣ же идя́ше Си́монъ пéтръ и другíй учени́къ: учени́къ же тóй бѣ́ знáемь архiерéови, и вни́де со Иисýсомъ во двóръ архiерéовъ:

пéтръ же стоя́ше при двéрехъ внѣ́. Изы́де ýбо учени́къ тóй, и́же бѣ́ знáемь архiерéови, и речé двéрницѣ, и введé Петрá.

Глагóла же рабá двéрница Петрóви: едá и ты́ учени́къ еси́ человѣ́ка сегó? Глагóла óнъ: нѣ́смь.

Стоя́ху же раби́ и слуги́ óгнь сотвóрше, я́ко зимá бѣ́, и грѣ́яхуся: бѣ́ же съ ни́ми пéтръ стоя́ и грѣ́яся.

Архiерéй же вопроси́ Иисýса о ученицѣ́хъ егó и о учéнiи егó.

Отвѣщá емý Иисýсъ: áзъ не обинýяся глагóлахъ мíру: áзъ всегдá учáхъ на сóнмищахъ и въ цéркви, идѣ́же всегдá Иудéе снéмлются, и тáй не глагóлахъ ничесóже:

чтó мя вопрошáеши? вопроси́ слы́шавшихъ, чтó глагóлахъ и́мъ: сé, сíи вѣ́дятъ, я́же рѣ́хъ áзъ.

Сiя́ же рéкшу емý, еди́нъ от предстоя́щихъ слýгъ удáри въ лани́ту Иисýса, рéкъ: тáко ли отвѣщавáеши архiерéови?

Отвѣщá емý Иисýсъ: áще злѣ́ глагóлахъ, свидѣ́телствуй о злѣ́: áще ли дóбрѣ, чтó мя бiéши?

Послá же егó áнна свя́зана къ каiáфѣ архiерéови.

Бѣ́ же Си́монъ пéтръ стоя́ и грѣ́яся. Рѣ́ша же емý: едá и ты́ от учени́къ егó еси́? О́нъ [же] отвéржеся и речé: нѣ́смь.

Глагóла еди́нъ от рáбъ архiерéовыхъ, ю́жика сы́й, емýже пéтръ урѣ́за ýхо: не áзъ ли тя́ ви́дѣхъ въ вертогрáдѣ съ ни́мъ?

Пáки ýбо пéтръ отвéржеся, и áбiе пѣ́тель возгласи́.

Ведóша же Иисýса от каiáфы въ претóръ. Бѣ́ же ýтро: и тíи не внидóша въ претóръ, да не оскверня́тся, но да ядя́тъ пáсху.

**3. Евангелие от Матфея, 26:57-75**

[Вóини] же éмше Иисýса ведóша къ каiáфѣ архiерéови, идѣ́же кни́жницы и стáрцы собрáшася.

Пéтръ же идя́ше по нéмъ издалéча до дворá архiерéова: и вшéдъ внýтрь, сѣдя́ше со слугáми, ви́дѣти кончи́ну.

Архiерéе же и стáрцы и сóнмъ вéсь искáху лжесвидѣ́телства на Иисýса, я́ко да убiю́тъ егó,

и не обрѣтáху: и мнóгимъ лжесвидѣ́телемъ пристýпльшымъ, не обрѣтóша. Пóслѣжде же приступи́вша двá лжесвидѣ́теля,

рѣ́ста: сéй речé: могý разори́ти цéрковь Бóжiю и треми́ дéнми создáти ю́.

И востáвъ архiерéй речé емý: ничесóже ли отвѣщавáеши, чтó сíи на тя́ свидѣ́телст-вуютъ?

Иисýсъ же молчáше. И отвѣщáвъ архiерéй речé емý: заклинáю тя́ Бóгомъ живы́мъ, да речéши нáмъ, áще ты́ еси́ Христóсъ, Сы́нъ Бóжiй?

Глагóла емý Иисýсъ: ты́ рéклъ еси́: обáче глагóлю вáмъ: отсéлѣ ýзрите Сы́на человѣ́ческаго сѣдя́ща одеснýю си́лы и грядýща на о́блацѣхъ небéсныхъ.

Тогдá архiерéй растерзá ри́зы своя́, глагóля, я́ко хулý глагóла: чтó ещé трéбуемъ свидѣ́телей? сé, ны́нѣ слы́шасте хулý егó:

чтó вáмъ мни́тся? Они́ же отвѣщáвше рѣ́ша: пови́ненъ éсть смéрти.

Тогдá заплевáша лицé егó и пáкости емý дѣ́яху {и по лани́тома бiя́ху егó}: óвiи же за лани́ту удáриша {заушáху егó},

глагóлюще: прорцы́ нáмъ, Христé, ктó éсть ударéй тя́?

Пéтръ же внѣ́ сѣдя́ше во дворѣ́. И приступи́ къ немý еди́на рабы́ня, глагóлющи: и ты́ бы́лъ еси́ со Иисýсомъ Галилéйскимъ.

О́нъ же отвéржеся предъ всѣ́ми, глагóля: не вѣ́мъ, чтó глагóлеши.

Изшéдшу же емý ко вратóмъ, узрѣ́ егó другáя, и глагóла сýщымъ тáмо: и сéй бѣ́ со Иисýсомъ назорéомъ.

И пáки отвéржеся съ кля́твою, я́ко не знáю человѣ́ка.

Помáлѣ же приступи́вше стоя́щiи, рѣ́ша Петрóви: вои́стинну и ты́ от ни́хъ еси́, и́бо бесѣ́да твоя́ я́вѣ тя́ твори́тъ.

Тогдá начáтъ роти́тися и кля́тися, я́ко не знáю человѣ́ка. И áбiе пѣ́тель возгласи́.

И помянý пéтръ глагóлъ Иисýсовъ, речéнный емý, я́ко прéжде дáже пѣ́тель не воз-гласи́тъ, трикрáты отвéржешися менé. И изшéдъ вóнъ плáкася гóрько.

**4. Евангелие от Иоанна, 18:28-40, 19:1-16**

Ведóша же Иисýса от каiáфы въ претóръ. Бѣ́ же ýтро: и тíи не внидóша въ претóръ, да не оскверня́тся, но да ядя́тъ пáсху.

Изы́де же пилáтъ къ ни́мъ вóнъ и речé: кýю рѣ́чь {винý} принóсите на человѣ́ка сегó?

Отвѣщáша и рѣ́ша емý: áще не бы́ [бы́лъ] сéй злодѣ́й, не бы́хомъ прéдали егó тебѣ́.

Речé же и́мъ пилáтъ: поими́те егó вы́ и по закóну вáшему суди́те емý. Рѣ́ша же емý Иудéе: нáмъ не достóитъ уби́ти ни когóже:

да слóво Иисýсово сбýдется, éже речé, назнáменуя, кóею смéртiю хотя́ше умрéти.

Вни́де ýбо пáки пилáтъ въ претóръ, и пригласи́ Иисýса, и речé емý: ты́ ли еси́ Цáрь Иудéйскъ?

Отвѣщá емý Иисýсъ: о себѣ́ ли ты́ сié глагóлеши, или́ инíи тебѣ́ рекóша о мнѣ́?

Отвѣщá пилáтъ: едá áзъ жидови́нъ éсмь? рóдъ твóй и архiерéе предáша тя́ мнѣ́: чтó еси́ сотвори́лъ?

Отвѣщá Иисýсъ: цáрство моé нѣ́сть от мíра сегó: áще от мíра сегó бы́ло бы цáрство моé, слуги́ мои́ [ýбо] подвизáлися бы́ша, да не прéданъ бы́хъ бы́лъ Иудéомъ: ны́нѣ же цáрство моé нѣ́сть отсю́ду.

Речé же емý пилáтъ: ýбо Цáрь ли еси́ ты́? Отвѣщá Иисýсъ: ты́ глагóлеши, я́ко Цáрь éсмь áзъ: áзъ на сié роди́хся и на сié прiидóхъ въ мíръ, да свидѣ́телствую и́стину: [и] вся́къ, и́же éсть от и́стины, послýшаетъ глáса моегó.

Глагóла емý пилáтъ: чтó éсть и́стина? И сié рéкъ, пáки изы́де ко Иудéомъ, и глагóла и́мъ: áзъ ни еди́ныя вины́ обрѣтáю въ нéмъ:

éсть же обы́чай вáмъ, да еди́наго вáмъ отпущý на пáсху: хóщете ли ýбо, [да] отпущý вáмъ Царя́ Иудéйска?

Возопи́ша же пáки вси́, глагóлюще: не сегó, но Варáвву. Бѣ́ же Варáвва разбóйникъ.

Тогдá ýбо пилáтъ поя́тъ Иисýса, и би́ [егó]:

и вóини сплéтше вѣнéцъ от тéрнiя, возложи́ша емý на главý, и въ ри́зу багря́ну облекóша егó,

и глагóлаху: рáдуйся, Царю́ Иудéйскiй. И бiя́ху егó по лани́тома.

Изы́де ýбо пáки вóнъ пилáтъ, и глагóла и́мъ: сé, извождý егó вáмъ вóнъ, да разумѣ́ете, я́ко въ нéмъ ни еди́ныя вины́ обрѣтáю.

Изы́де же вóнъ Иисýсъ, нося́ тернóвенъ вѣнéцъ и багря́ну ри́зу. И глагóла и́мъ: сé, человѣ́къ.

Егдá же ви́дѣша егó архiерéе и слуги́, возопи́ша глагóлюще: распни́, распни́ егó. Глагóла и́мъ пилáтъ: поими́те егó вы́, и распни́те, áзъ бо не обрѣтáю въ нéмъ вины́.

Отвѣщáша емý Иудéе: мы́ закóнъ и́мамы, и по закóну нáшему дóлженъ éсть умрéти, я́ко себé Сы́на Бóжiя сотвори́.

Егдá ýбо слы́ша пилáтъ сié слóво, пáче убоя́ся,

и вни́де въ претóръ пáки, и глагóла Иисýсови: откýду еси́ ты́? Иисýсъ же отвѣ́та не дадé емý.

Глагóла же емý пилáтъ: мнѣ́ ли не глагóлеши? не вѣ́си ли, я́ко влáсть и́мамъ распя́ти тя́ и влáсть и́мамъ пусти́ти тя́?

Отвѣщá Иисýсъ: не и́маши влáсти ни еди́ныя на мнѣ́, áще не бы́ ти́ данó свы́ше: сегó рáди предáвый мя́ тебѣ́ бóлiй грѣ́хъ и́мать.

От сегó искáше пилáтъ пусти́ти егó. Иудéе же вопiя́ху, глагóлюще: áще сегó пýстиши, нѣ́си дрýгъ кéсаревъ: вся́къ, и́же царя́ себé твори́тъ, проти́вится кéсарю.

Пилáтъ ýбо слы́шавъ сié слóво, изведé вóнъ Иисýса и сѣ́де на суди́щи, на мѣ́стѣ глагóлемѣмъ лиѳостротóнъ, Еврéйски же гаввáѳа.

Бѣ́ же пятóкъ пáсцѣ, чáсъ же я́ко шесты́й. И глагóла Иудéомъ: сé, Цáрь вáшъ.

Они́ же вопiя́ху: возми́, возми́, распни́ егó. Глагóла и́мъ пилáтъ: Царя́ ли вáшего распнý? Отвѣщáша архiерéе: не и́мамы царя́ тóкмо кéсаря.

Тогдá ýбо предадé егó и́мъ, да рáспнется. Поéмше же Иисýса и ведóша:

**5. Евангелие от Матфея, 27:3-32**

Тогдá ви́дѣвъ Иýда предáвый егó, я́ко осуди́ша егó, раскáявся возврати́ три́десять срéбреники архiерéемъ и стáрцемъ,

глагóля: согрѣши́хъ предáвъ крóвь непови́нную. Они́ же рѣ́ша: чтó есть нáмъ? ты́ ýзриши.

И повéргъ срéбреники въ цéркви, отъи́де: и шéдъ удави́ся.

Архiерéе же прiéмше срéбреники, рѣ́ша: недостóйно éсть вложи́ти и́хъ въ корвáну, понéже цѣнá крóве éсть.

Совѣ́тъ же сотвóрше, купи́ша и́ми селó скудéльничо, въ погребáнiе стрáннымъ:

тѣ́мже наречéся селó тó селó крóве, до сегó днé:

тогдá сбы́стся речéнное иеремíемъ прорóкомъ, глагóлющимъ: и прiя́ша три́десять срéбреникъ, цѣ́ну цѣнéннаго, егóже цѣни́ша от сынóвъ Изрáилевъ,

и дáша я́ на селó скудéльничо, я́коже сказá мнѣ́ Госпóдь.

Иисýсъ же стá предъ игéмономъ. И вопроси́ егó игéмонъ, глагóля: ты́ ли еси́ Цáрь Иудéйскiй? Иисýсъ же речé емý: ты́ глагóлеши.

И егдá нáнь глагóлаху архiерéе и стáрцы, ничесóже отвѣщавáше.

Тогдá глагóла емý пилáтъ: не слы́шиши ли, коли́ка на тя́ свидѣ́телствуютъ?

И не отвѣщá емý ни къ еди́ному глагóлу, я́ко диви́тися игéмону зѣлó.

На [вся́къ] же прáздникъ обы́чай бѣ́ игéмону отпущáти еди́наго нарóду свя́зня, егóже хотя́ху:

имя́ху же тогдá свя́зана нарóчита, глагóлемаго Варáвву:

собрáвшымся же и́мъ, речé и́мъ пилáтъ: когó хóщете [от обою́] отпущý вáмъ: Варáвву ли, или́ Иисýса глагóлемаго Христá?

Вѣ́дяше бо, я́ко зáвисти рáди предáша егó.

Сѣдя́щу же емý на суди́щи, послá къ немý женá егó, глагóлющи: ничтóже тебѣ́ и прáведнику томý: мнóго бо пострадáхъ днéсь во снѣ́ егó рáди.

Архiерéе же и стáрцы наусти́ша нарóды, да испрóсятъ вáравву, Иисýса же погубя́тъ.

Отвѣщáвъ же игéмонъ речé и́мъ: когó хóщете от обою́ отпущý вáмъ? Они́ же рѣ́ша: Варáвву.

Глагóла и́мъ пилáтъ: чтó ýбо сотворю́ Иисýсу глагóлемому Христý? Глагóлаша емý вси́: да рáспятъ бýдетъ.

Игéмонъ же речé: кóе ýбо злó сотвори́? Они́ же и́злиха вопiя́ху, глагóлюще: да прóпятъ бýдетъ.

Ви́дѣвъ же пилáтъ, я́ко ничтóже успѣвáетъ, но пáче молвá бывáетъ, прiéмь вóду, умы́ рýцѣ предъ нарóдомъ, глагóля: непови́ненъ éсмь от крóве прáведнаго сегó: вы́ ýзрите.

И отвѣщáвше вси́ лю́дiе рѣ́ша: крóвь егó на нáсъ и на чáдѣхъ нáшихъ.

Тогдá отпусти́ и́мъ Варáвву: Иисýса же би́въ предадé [и́мъ], да егó прóпнутъ.

Тогдá вóини игéмоновы, прiéмше Иисýса на суди́ще, собрáша нáнь всé мнóжество вóинъ:

и совлéкше егó, одѣ́яша егó хлами́дою червлéною:

и сплéтше вѣнéцъ от тéрнiя, возложи́ша на главý егó, и трóсть въ десни́цу егó: и поклóншеся на колѣ́ну предъ ни́мъ ругáхуся емý, глагóлюще: рáдуйся, Царю́ Иудéйскiй.

И плю́нувше нáнь, прiя́ша трóсть и бiя́ху по главѣ́ егó.

И егдá поругáшася емý, совлекóша съ негó багряни́цу и облекóша егó въ ри́зы егó: и ведóша егó на пропя́тiе.

Исходя́ще же обрѣтóша человѣ́ка киринéйска, и́менемъ Си́мона: и семý задѣ́ша понести́ крéстъ егó.

**6. Евангелие от Марка, 15:16-32**

Вóини же ведóша егó внýтрь дворá, éже éсть претóръ: и созвáша всю́ спи́ру,

и облекóша егó въ препря́ду, и возложи́ша на негó сплéтше тернóвъ вѣнéцъ,

и начáша цѣловáти егó [и глагóлати]: рáдуйся, Царю́ Иудéйскiй.

И бiя́ху егó по главѣ́ трóстiю, и плювáху на негó, и прегибáюще колѣ́на покланя́хуся емý.

И егдá поругáшася емý, совлекóша съ негó препря́ду и облекóша егó въ ри́зы своя́: и изведóша егó, да прóпнутъ егó.

И задѣ́ша мимоходя́щу нѣ́коему Си́мону киринéю, грядýщу съ селá, отцý Алексáндрову и рýфову, да вóзметъ крéстъ егó.

И приведóша егó на голгóѳу мѣ́сто, éже éсть сказáемо лóбное мѣ́сто.

И дая́ху емý пи́ти есмирнисмéно винó: óнъ же не прiя́тъ.

И распéншiи егó раздѣли́ша ри́зы егó, метáюще жрéбiй о ни́хъ, ктó чтó вóзметъ.

Бѣ́ же чáсъ трéтiй, и распя́ша егó.

И бѣ́ написáнiе вины́ егó напи́сано: Цáрь Иудéйскъ.

И съ ни́мъ распя́ша двá разбóйника, еди́наго о деснýю и еди́наго о шýюю егó.

И сбы́стся писáнiе, éже глагóлетъ: и со беззакóнными вмѣни́ся.

И мимоходя́щiи хýляху егó, покивáюще главáми свои́ми и глагóлюще: уá, разоря́яй цéрковь и треми́ дéнми созидáяй,

спаси́ся сáмъ и сни́ди со крéстá.

Тáкожде и архiерéе ругáющеся, дрýгъ ко дрýгу съ кни́жники глагóлаху: и́ны спасé, себé ли не мóжетъ спасти́?

Христóсъ, Цáрь Изрáилевъ, да сни́детъ ны́нѣ со крéстá, да ви́димъ и вѣ́ру и́мемъ емý. И распя́тая съ ни́мъ поношáста емý.

**7. Евангелие от Матфея, 27:34-54**

дáша емý пи́ти óцетъ съ жéлчiю смѣ́шенъ: и вкýшь, не хотя́ше пи́ти.

Распéншiи же егó раздѣли́ша ри́зы егó, вéргше жрéбiя:

и сѣдя́ще стрежáху егó тý:

и возложи́ша верхý главы́ егó винý егó напи́сану: сéй éсть Иисýсъ, Цáрь Иудéйскiй.

Тогдá распя́ша съ ни́мъ двá разбóйника: еди́наго о деснýю, и еди́наго о шýюю.

Мимоходя́щiи же хýляху егó, покивáюще главáми свои́ми

и глагóлюще: разоря́яй цéрковь и треми́ дéнми созидáяй, спаси́ся сáмъ: áще Сы́нъ еси́ Бóжiй, сни́ди со крéстá.

Тáкожде же и архiерéе ругáющеся съ кни́жники и стáрцы [и фарисéи], глагóлаху:

ины́я спасé, себé ли не мóжетъ спасти́? áще Цáрь Изрáилевъ éсть, да сни́детъ ны́нѣ со крéстá, и вѣ́руемъ въ негó:

уповá на Бóга: да избáвитъ ны́нѣ егó, áще хóщетъ емý. Речé бо, я́ко Бóжiй éсмь Сы́нъ.

Тóжде же и разбóйника распя́тая съ ни́мъ поношáста емý.

От шестáго же часá тмá бы́сть по всéй земли́ до часá девя́таго:

о девя́тѣмъ же часѣ́ возопи́ Иисýсъ глáсомъ вéлiимъ, глагóля: или́, или́, Лимá Савахѳани́? éже éсть, Бóже мóй, Бóже мóй, вскýю мя́ еси́ остáвилъ?

Нѣ́цыи же от тý стоя́щихъ слы́шавше глагóлаху, я́ко илiю́ глашáетъ сéй.

И áбiе тéкъ еди́нъ от ни́хъ, и прiéмь гýбу, испóлнивъ же óцта, и вонзé на трóсть, напая́ше егó.

Прóчiи же глагóлаху: остáви, да ви́димъ, áще прiи́детъ илiá спасти́ егó.

Иисýсъ же, пáки возопи́въ глáсомъ вéлiимъ, испусти́ Дýхъ.

И сé, завѣ́са церкóвная раздрáся на двóе съ вы́шняго крáя до ни́жняго: и земля́ потрясéся: и кáменiе распадéся:

и грóби отверзóшася: и мнóга тѣлесá усóпшихъ святы́хъ востáша:

и изшéдше изъ грóбъ, по воскресéнiи егó, внидóша во святы́й грáдъ и яви́шася мнóзѣмъ.

Сóтникъ же и и́же съ ни́мъ стрегýщiи Иисýса, ви́дѣвше трýсъ и бы́вшая, убоя́шася зѣлó, глагóлюще: вои́стинну Бóжiй Сы́нъ бѣ́ сéй.

**8. Евангелие от Луки, 23:32-49**

Ведя́ху же и и́на двá злодѣ́я съ ни́мъ уби́ти.

И егдá прiидóша на мѣ́сто, нарицáемое лóбное, тý распя́ша егó и злодѣ́я, óваго ýбо одеснýю, а другáго ошýюю.

Иисýсъ же глагóлаше: óтче, отпусти́ и́мъ: не вѣ́дятъ бо чтó творя́тъ. Раздѣля́юще же ри́зы егó, метáху жрéбiя.

И стоя́ху лю́дiе зря́ще. Ругáхуся же и кня́зи съ ни́ми, глагóлюще: ины́я спасé, да спасéтъ и себé, áще тóй éсть Христóсъ Бóжiй избрáнный.

Ругáхуся же емý и вóини, приступáюще и óцетъ придѣ́юще емý,

и глагóлаху: áще ты́ еси́ Цáрь Иудéйскъ, спаси́ся сáмъ.

Бѣ́ же и написáнiе напи́сано надъ ни́мъ писмены́ éллинскими и ри́мскими и Еврéйскими: сéй éсть Цáрь Иудéйскъ.

Еди́нъ же от обѣ́шеною злодѣ́ю хýляше егó, глагóля: áще ты́ еси́ Христóсъ, спаси́ себé и нáю.

Отвѣщáвъ же другíй прещáше емý, глагóля: ни ли́ ты́ бои́шися Бóга, я́ко въ тóмже осуждéнъ еси́?

и мы́ ýбо въ прáвду: достóйная бо по дѣлóмъ нáю воспрiéмлева: сéй же ни еди́наго злá сотвори́.

И глагóлаше Иисýсови: помяни́ мя, Гóсподи, егдá прiи́деши во цáрствiи си́.

И речé емý Иисýсъ: ами́нь глагóлю тебѣ́, днéсь со мнóю бýдеши въ раи́.

Бѣ́ же чáсъ я́ко шесты́й, и тмá бы́сть по всéй земли́ до часá девя́таго:

и помéрче сóлнце, и завѣ́са церкóвная раздрáся посредѣ́.

И возглáшь глáсомъ вéлiимъ Иисýсъ, речé: óтче, въ рýцѣ твои́ предаю́ Дýхъ мóй. И сiя́ рéкъ и́здше.

Ви́дѣвъ же сóтникъ бы́вшее, прослáви Бóга, глагóля: вои́стинну человѣ́къ сéй прáведенъ бѣ́.

И вси́ пришéдшiи нарóди на позóръ сéй, ви́дяще бывáющая, бiю́ще пéрси своя́ воз-вращáхуся.

Стоя́ху же вси́ знáемiи егó издалéча, и жены́ спослѣ́дствовавшыя емý от Галилéи, зря́щя сiя́.

**9. Евангелие от Иоанна, 19:25-37**

Стоя́ху же при крéстѣ́ Иисýсовѣ Мáти егó, и сестрá Мáтере егó, Марíа клеóпова, и Марíа Магдали́на.

Иисýсъ же ви́дѣвъ Мáтерь и ученикá стоя́ща, егóже любля́ше, глагóла Мáтери своéй: жéно, сé, сы́нъ твóй.

Потóмъ глагóла ученикý: сé, Мáти твоя́. И от тогó часá поя́тъ ю́ учени́къ во своя́ си.

Посéмъ вѣ́дый Иисýсъ, я́ко вся́ ужé соверши́шася, да сбýдется писáнiе, глагóла: жáжду.

Сосýдъ же стоя́ше пóлнъ óцта. Они́ же испóлнивше гýбу óцта и на трóсть вóнзше, придѣ́ша ко устóмъ егó.

Егдá же прiя́тъ óцетъ Иисýсъ, речé: соверши́шася. И преклóнь главý, предадé Дýхъ.

Иудéе же, понéже пятóкъ бѣ́, да не остáнутъ на крестѣ́ тѣлесá въ суббóту, бѣ́ бо вели́къ дéнь тоя́ суббóты, моли́ша пилáта, да пребiю́тъ гóлени и́хъ и вóзмутъ.

Прiидóша же вóини, и пéрвому ýбо преби́ша гóлени, и другóму распя́тому съ ни́мъ:

на Иисýса же пришéдше, я́ко ви́дѣша егó ужé умéрша, не преби́ша емý гóленiй,

но еди́нъ от вóинъ копiéмъ рéбра емý прободé, и áбiе изы́де крóвь и водá.

И ви́дѣвый свидѣ́телствова, и и́стинно éсть свидѣ́телство егó, и тóй вѣ́сть, я́ко и́стину глагóлетъ, да вы́ вѣ́ру и́мете.

Бы́ша бо сiя́, да сбýдется писáнiе: кóсть не сокруши́тся от негó.

И пáки другóе писáнiе глагóлетъ: воззря́тъ нáнь, егóже прободóша.

**10. Евангелие от Марка, 15:43-47**

прiи́де Иóсифъ, и́же от Аримаѳéа, благообрáзенъ совѣ́тникъ, и́же и тóй бѣ́ чáя цáрствiя Бóжiя, дерзнýвъ вни́де къ пилáту, и проси́ тѣлесé Иисýсова.

Пилáтъ же диви́ся, áще ужé ýмре: и призвáвъ сóтника, вопроси́ егó: áще ужé ýмре?

И увѣ́дѣвъ от сóтника, дадé тѣ́ло Иóсифови.

И купи́въ плащани́цу и снéмь егó, обви́тъ плащани́цею: и положи́ егó во грóбъ, и́же бѣ́ изсѣ́ченъ от кáмене: и привали́ кáмень надъ двéри грóба.

Марíа же Магдали́на и Марíа Иосíева зря́стѣ, гдѣ́ егó полагáху.

**11. Евангелие от Иоанна, 19:38-42**

По си́хъ же моли́ пилáта Иóсифъ, и́же от Аримаѳéа, сы́й учени́къ Иисýсовъ, потаéнъ же стрáха рáди Иудéйска, да вóзметъ тѣ́ло Иисýсово: и повелѣ́ пилáтъ. Прiи́де же и взя́тъ тѣ́ло Иисýсово.

Прiи́де же и никоди́мъ, пришéдый ко Иисýсови нóщiю прéжде, нося́ смѣшéнiе сми́рнено и алóйно, я́ко ли́тръ стó.

Прiя́ста же тѣ́ло Иисýсово, и обви́ста é ри́зами со аромáты, я́коже обы́чай éсть Иудéомъ погребáти.

Бѣ́ же на мѣ́стѣ, идѣ́же распя́тся, вѣ́ртъ {вертогрáдъ}, и въ вéртѣ грóбъ нóвъ, въ нéмже николи́же никтóже положéнъ бѣ́:

тý ýбо пяткá рáди Иудéйска, я́ко бли́зъ бя́ше грóбъ, положи́ста Иисýса.

**12. Евангелие от Матфея, 27:62-66**

Во ýтрiй же дéнь, и́же éсть по пятцѣ́, собрáшася архiерéе и фарисéе къ пилáту,

глагóлюще: гóсподи, помянýхомъ, я́ко льстéцъ о́нъ речé, ещé сы́й жи́въ: по трiéхъ днéхъ востáну:

повели́ ýбо утверди́ти грóбъ до трéтiяго днé, да не кáко пришéдше ученицы́ егó нóщiю укрáдутъ егó и рекýтъ лю́демъ: востá от мéртвыхъ: и бýдетъ послѣ́дняя лéсть гóрша пéрвыя.

Речé же и́мъ пилáтъ: и́мате кустодíю: иди́те, утверди́те, я́коже вѣ́сте.

Они́ же шéдше утверди́ша грóбъ, знáменавше кáмень съ кустодíею.